งานวันสิทธิความหลากหลายทางเพศที่จัดขึ้นในวันเสาร์ที่ 29 พฤศจิกายน พ.ศ.2551 มีชื่องานว่าอะไร
งานวันสิทธิความหลากหลายทางเพศที่จัดขึ้นในวันเสาร์ที่ 29 พฤศจิกายน พ.ศ.2551 เวลา 09.00 17.00 น. ณ โรงภาพยนตร์ลิโด้ สยามสแควร์ กรุงเทพมหานคร จัดขึ้นภายใต้ชื่อ “สิทธิความหลากหลายทางเพศ …กว่าจะถึงวันฟ้าใส” เพื่อกระตุ้นและทบทวนบทบาท รวมทั้งร่วมกำหนดแนวทางการทำงานในประเด็นสิทธิความหลากหลายทางเพศในประเทศไทยโดยองค์กรต่างๆ ทั้งในและนอกเครือข่าย

พร้อมกันนั้นยังเป็นการประชาสัมพันธ์ “หลักการยอกยาการ์ตา” ว่าด้วยการใช้กฎหมายสิทธิมนุษยชนระหว่างประเทศในประเด็นวิถีทางเพศ และอัตลักษณ์ทางเพศ และประสานความร่วมมือกับเครือข่ายอื่นในระดับนานาชาติ ซึ่งทำงานด้านสิทธิความหลากหลายทางเพศเช่นเดียวกัน ทางคณะผู้จัดงานคาดว่างานในครั้งนี้จะได้รับความสนใจจากคนที่ทำงานด้านสิทธิ มนุษยชนเพื่อกลุ่มผู้ที่มีความหลากหลายทางเพศ และบุคคลทั่วไป ทั้งที่อาศัยในเขตกรุงเทพมหานคร ปริมณฑล และต่างจังหวัด มาร่วมงานประมาณ 300 คน

จัดงานโดยเครือข่ายความหลากหลายทางเพศ ร่วมกับ คณะกรรมการสิทธิมนุษยชนแห่งชาติ, แผนงานสร้างเสริมสุขภาวะทางเพศ, ภาคีความร่วมมือในภูมิภาคเอเชียตะวันออกเฉียงใต้ด้านเพศภาวะ เพศวิถี และสุขภาพ, Global Fund for Women และสำนักงานสิทธิมนุษยชนศึกษาและการพัฒนาสังคม มหาวิทยาลัยมหิดล

ภายในงานจะมีกิจกรรมที่น่าสนใจต่างๆ เช่น ซุ้มแสดงนิทรรศการ, การเสวนาในประเด็นทางสังคมที่เกี่ยวกับสิทธิฯ ของผู้ที่มีความหลากหลายทางเพศ การแสดงจากเยาวชนเครือข่ายความหลากหลายทางเพศ, การแสดง Talk Show จากนักพูดชื่อดัง, การเสวนาวิชาการเกี่ยวกับการทำงานเรื่องสิทธิฯ, การฉายหนังสั้นสีรุ้ง และขบวนร่มสีรุ้งโดยผู้เข้าร่วมงาน เพื่อแสดงถึงการสนับสนุนความเท่าเทียมกันด้านสิทธิมนุษยชนของบุคคลผู้มีความหลากหลายทางเพศ
กฎหมายสิทธิมนุษยชน,ประมวลกฎหมายแพ่งและพาณิชย์,ประมวลกฎหมายวิธีพิจารณาความแพ่งฯ(วิแพ่ง),ข่าวสารทั่วไป สถิติต่างๆ